Koch het Hofmeyr belaster, hoor hofSteve Hofmeyr. Foto: Burger Meyer/Maroela Media “Die respondent (Koch en Missing) val Steve aan en belaster hom as persoon… en Steve is ŉ lid van die minderheid wat ly onder uiterste geweld in die land,” het Dan Roodt, Hofmeyr se verteenwoordiger, aangevoer. Roodt het gesê Hofmeyr kan nie die hofverrigtinge bywoon nie, aangesien hy optree in Kaapstad. Landdros Narem Sewnarain het Roodt gevra hoekom die interim bevel permanent gemaak moet word. Roodt het gesê daar is lasterlike uitlatings teen Hofmeyr gemaak op Twitter. “Die feit dat die hof ŉ interim bevel toegestaan het, wys dat daar ŉ prima facie-saak van teistering is,” het Roodt gesê. Volgens Roodt moet daar ook ŉ verhoor van minagting van die hof plaasvind. “Die respondent se gedrag die afgelope paar dae is minagting van die hof… hy het gemaak of die hofbevel nie bestaan nie.” Sewnarian het gesê hy stel nie belang in die argument rakende minagting van die hof nie. Roodt het ŉ twiet in die hof gelees waarin Koch gesê het Hofmeyr het ŉ “geslagsiekte”. “Die respondent verbeel hom hy is êrens in die VSA waar daar ‘n vloei van vryheid van spraak is. Ek weet nie of Hofmeyr ŉ geslagsiekte het nie, maar ek is 99% seker hy het nie… maar om dit te publiseer kom neer op growwe naamskending,” het Roodt gesê. Sewnarian het Roodt vroeër gevra in watteer kapasiteit hy Hofmeyr in die hof verteenwoordig. “Mens kan volgens wet namens iemand ŉ aansoek voor die hof bring. Maar hierdie is ŉ hofverskyning… op watter gronde mag jy verskyn?” Roodt het gesê die grondwet laat hom toe om namens iemand anders te verskyn. Sewnarian het vroeër gelas dat die verrigtinge nie uitgesaai mag word nie. “Geen video’s, rekenaars, selfone of enige elektroniese toestelle word in die hof toegelaat nie… enige kommunikasie kan buite die hof geskied,” het hy gesê. Slegs penne en notaboeke is toegelaat. Klik hier om die verloop van gebeure op Maroela Media te volg.